বিশ্বের কোন দেশে কী বিপদ, বিস্ফোরক রিপোর্ট আমেরিকার!

ওয়েব ডেস্ক: বিশ্বের কোথায় কোথায় সন্ত্রাস মাথাচাড়া দিতে পারে, কোথায় পরিস্থিতি কতটা বেগতিক তা নিয়ে বার্ষিক রিপোর্ট পেশ করল আমেরিকা (USA)। আমেরিকার ইন্টেলিজেন্স কমিউনিটি (US Intelligence Community) এই নিয়ে বিস্তারিত পর্যালোচনা করে এই রিপোর্ট প্রকাশ করল। মধ্যপ্রাচ্য থেকে চীন, আফ্রিকা থেকে ভারত, সমীক্ষায় উঠে এসেছে বিশ্বের বিভিন্ন প্রান্ত।

কী রয়েছে সেই রিপোর্টে, দেখে নেওয়া যাক এক নজরে—

ইয়েমেনের জঙ্গি সংগঠন হুথি (Houthi) নিয়ে সবথেকে দুশ্চিন্তা প্রকাশ করেছে মার্কিন মুলুক। লোহিত সাগর এবং ভারত মহাসাগরে বাণিজ্যতরীতে বোমা ফেলছে তারা। তাদের আক্রমণের লক্ষ্য আমেরিকা, ইউরোপ এবং ইজরায়েল। এদিকে এই রিপোর্ট পেশের পরপরই শোনা গেল, ইজরায়েলের প্রধান বিমানবন্দরে ক্ষেপণাস্ত্র হামলা করেছে হুথি।

লস্কর-ই-তইবার (Lashkar E Taiba) মতো ভারত-বিরোধী জঙ্গি সংগঠনও আমেরিকাকে চিন্তায় রাখছে। ২০২৫-এর এই রিপোর্টে বলা হয়েছে, লস্কর-ই-তইবার আল কায়েদার সঙ্গে বহুদিনের যোগাযোগ, সেই ব্যাপারটাই ভয়ের।

আরও পড়ুন: নাগরিকত্ব ছাড়া ভোটাধিকার নয়! ট্রাম্পের ঘোষণায় ফের জল্পনা

পশ্চিম আফ্রিকায় (West Africa) আরও বেশি পরিমাণ জমিতে নিয়ন্ত্রণ জমাচ্ছে আল কায়েদা। সাধারণ মানুষকে ভয় দেখিয়ে, লোভ দেখিয়ে ঢুকে পড়ছে তারা। বুরকিনা ফাসো, মালিতে আমেরিকান সেনার বিপদ তাই বাড়ছে।

সিরিয়াতে আল কায়েদার সহযোগী হুরাস আল-দিন আসাদ যুগের অবসানের সুবিধা লুটছে। বৃহত্তর সংঘর্ষের জন্য অস্ত্রশস্ত্র নিয়ে তারা তৈরি।

শুধুমাত্র সামরিক বিপদ নিয়েই চিন্তিত নয় আমেরিকা। তাদের নজরে রয়েছে মাদক পাচার থেকে কূটনৈতিক ক্ষেত্রেও। যেমন রাষ্ট্রপুঞ্জের মতো পশ্চিম-ঘেঁষা আন্তর্জাতিক সংগঠনের উপর চাপ সৃষ্টি করতে পারে। ব্রিক্স-এর মতো সংগঠনকে সঙ্গে নিয়ে বিশ্বের বাজার থেকে ডলারের প্রভাব কমানোই রাশিয়ার লক্ষ্য।

মাদক পাচারের ক্ষেত্রে আমেরিকার সবথেকে বড় আশঙ্কা চীনকে নিয়ে এবং তার পরেই আছে ভারত। নিষিদ্ধ ফেনটানিল ড্রাগ তৈরি সবথেকে বেশি এই দুই দেশে হয় বলে রিপোর্টে প্রকাশ করেছে আমেরিকা।